《海口》
宋代·皇甫明子

穷岛迷孤青，飓风荡顽寒。
不知是海口，万里空波澜。
蛟龙恃幽沈，怒气雄屈蟠。
峥嵘抉秋阴，挂席潮如山。
荧惑表南纪，天去何时还。
云旗光惨淡，腰下青琅玕。
谁能居甬东，一死谅非难。
呜呼朝宗意，会见桑土干。

作者简介：（?—1276）宋四明人，字东生。性豪宕，常携琴、书、钓具乘布帆小舟往来江湖之上。宋末发狂，痛哭蹈海死。